" ድምጻዊ ጀማል ሮሞዳን፡ "መሉእ ሰላም ይግበሮ" "ብመሰረቱ፡ ሕዚ ዘሎ ሰላም ምስቲ ናይ 19 ክፍለ ዘመን ክወዳደር ከሎ ብሕልፊ ኣብቲ ምዕራብ ሰላም ኣሎ ምባል ይከኣል። ኮይኑ ግና፡ ሕዚ ብዝርአ ዘሎ ቅልዉላዉ ስደተኛታት ንምምካት ዝመጽእ ዘሎ ዲሞክራሲያዊ ጽልዋ፡ እቲ ንነዊሕ ግዘ ዝነበረ ሰላም ብሓላፍነት ንዝመርሑ ዝነበሩ ሰልፍታት ኣዳኺሙ ሓደ 'ፖፕሊስት' ዝኾነ ምንቅስቓስ ኣምጺኡ ኣሎ" ይብሉ። እዚ፡ ኣብ ሃገራት ኤዉሮጳ ከይተረፈ ስግኣትን ዘይቅሳነትን፣ ኣብ ሞንጎ ደቂ ሰባት ድማ ዘይምቅድዳው ይፍጠር ኣሎ'ዮም ዝብሉ ፕሮፌሰር ጋይም። ሰላም፡ ኣብ መብዛሕትኡ ሕብረተሰብና ሃይማኖታዉን ባህላዉን ክብርን መሰረትን ኣለዎ። ካብዚ ተበጊሶም፡ ዉሽጣዊ ወይ ስነ ልቦናዊ ቅሳነት፡ ነቲ ብሰፊሑ ክህነጽ ዝብሃግ ዓለማዊ ሰላም መሰረት ከምዝኾነ ድማ ይገልጹ መጋቤ ሃይላት መምህር ታምራት ሃይለ። "ሰላም ብመሰረቱ ዕረፍቲ ማለት'ዩ። ኣብ ዉሽጡ ፍቕሪ፣ ስምምዕ ኣሎ። ሰላም እንተዘይሃልዩ ምእታውን ምውጻእን፡ ከም ልብኻ ምንባር ዝብሃል ነገር የለን" ይብሉ። ኩሉ ነገር ኣብ ሰላም'ዩ ዘሎ ብምባል ዝገልጹ መምህር ታምራት፡ እዛ ዓለም ኣይኮነን እንዶ ዝተፈላለየ ድሌታት፣ ባህሊ፣ ሃይማኖት፣ ታሪኽን ካልእን ዘለዎም ዝነብሩ ህዝብታት ዓለም፡ እንስሳት'ዉን ሰላም ይደልያ እየን ኢሎም። "ሰላም፡ ካብ ዉልቀኻ'ዩ ዝጅመር። ሓደ ሰብ ሰላም እንተኾይኑ'ዩ ከባቢኡ፣ ስድርኡን ማሕበረሰቡን ሰላም ክኸዉን ዝኽእል"። ሰላም ኣብ ቀርኒ ኣፍሪቃ ተፈጥሮኣዊ ሃብቲ፣ ፖለቲካ ቀቢላት (ቀቢላዊ ፖለቲካ)፣ ንሕንሕ ሓያላት ሃገራት ዝፈጥሮ ጽዕንቶ፣ ጉጅለታት ራዕዲ ዝፍጽሙዎም ገበናት መጭወይትን ምስያፍን፣ ቑጠባዊ ቅልዉላው፣ ግዕዝይናን ካልኦትን፡ ሰላም ኣብ ምዝራግ ልዑል ግደ ኣለዎም። ኣብ ታሪኽ ቀርኒ ኣፍሪቃ፡ ንዝሓለፉ 20 ዓመታት ብዝፈጠርኦ ፖለቲካ ኣብ "ኣይ ሰላም ኣይ ኲናት" ዝጸንሓ ሃገራት ኢትዮጵያን ኤርትራን ኣብዚ ቀረባ ኣዋርሕ ና ታሪኸን ይሕድሳ ኣለዋ። ምንጪ ስእሊ, FITSUM AREGA/TWITTER መግለጺ ስእሊ, ፕረሲደንት ኢሳይያስ ኣፈወርቂ ምስ ቀዳማይ ሚኒስተር ኣቢይ ኣሕመድ ኣብ ቡሬ ድልዉነት ምፍጣር ሰላም እዘን ሃገራት፡ ካብቲ፡ ንሰላማዊ ርክብ ህዝቢ ንህዝብን ሃገርን ብሃንቀዉታ ዘመዓዱ ዝነበረ ህዝበን ሓሊፉ፡ ኣብቲ ዞባ ንዝርአ ጎንጽን ስደትን ዝልዉጥ ፖለቲካዊ ዉህደት ክፍጥራ ተስፋ ተነቢሩለን ኣሎ። ልዕሊ ዝኾነ ድማ፡ ዜጋታተን ዝሓሸ ዕድል ፈጢረን ክርእዩ ልዑል ሃንቀዉታ ኣለዎም። መጋቤ ሃይላት መምህር ታምራት ሃይለ፡ "ህዝቢ እዘን ሃገራት ናይ ልቡ ክመልኣሉ ዝገበረ እግዝኣብሄር ክምስገን ኣለዎ" ብምባል፡ "እቲ ሕዚ ተፈጢሩ ዘሎ ሰላም፡ ብዙሓት ተፈላልዮም፣ ደቆም በቲኖም ዝኸዱ፣ ገዝኦም ዝተዓጸወ ክተሓዋሱ ብምግባር ጸልሚቱ ዝነበረ ኣብሪሁ ኣሎ" ኢሎም። "ንዓመታት ተፈላልዮም ዝነበሩ እናነብዑ ክተሓዋወሱ ርኢይና። እዚ ካበይ መጺኡ?
